b'\n_START_ARTICLE_\nKora\n_START_PARAGRAPH_\nKora er et strengeinstrument som brukes av mandefolket i Vest-Afrika. Koraspill er forbundet med griot-tradisjonen. Rollen som griot g\xc3\xa5r i arv fra far til s\xc3\xb8nn, og i griot-familier l\xc3\xa6rer fedre sine unge s\xc3\xb8nner f\xc3\xb8rst \xc3\xa5 bygge sin egen kora, deretter \xc3\xa5 spille p\xc3\xa5 den. I Gambia regnes koraen som nasjonalinstrument._NEWLINE_Koraen er en luttliknende harpe, der kroppen er lagd av en kalebass med hud spent over. Instrumentet har 21 strenger. Koraen spilles vanligvis i sittende stilling, med instrumentet opprettst\xc3\xa5ende med strengene rett mot ut\xc3\xb8veren. Det spilles med begge hender som p\xc3\xa5 ei harpe._NEWLINE_N\xc3\xa5r koraen spilles av en jeli, som er mandefolkets skalder, blir instrumentet ofte ledsaget av en kvinnelig jelisanger. Jelien kan sj\xc3\xb8l legge inn vokalpartier som priser gudene eller fordums konger og helter._NEWLINE_Koraen har vist seg \xc3\xa5 appellere ogs\xc3\xa5 til et vestlig publikum, b\xc3\xa5de i sin opprinnelige form og i elektrifisert utgave. Flere senegalesiske musikere bosatt i Norge har bidratt til \xc3\xa5 gj\xc3\xb8re koraen kjent for et norsk publikum. Blant de fremste er Solo Cissokho, som har bodd i Norge siden 1995, og Aliou Cissokho, som d\xc3\xb8de i 2010. Solo Cissokho har utgitt plater og turnert med folkemusikerne Kirsten Br\xc3\xa5ten Berg og Hallvard T. Bj\xc3\xb8rgum, og med gitaristen Knut Reiersrud._NEWLINE_Ogs\xc3\xa5 mange gambiske koraspillere har turnert og gitt ut plater i Europa, bl.a. Dembo Konte, Malamini Jobarteh, og Kausu Kouyate. Den amerikanske jazzpianisten Herbie Hancock har i samarbeid med Foday Musa Suso lagd en korabasert musikalsk fusjon. Toumani Diabate har danna gruppa Songhai sammen med spanske flamenco-rock-musikere._NEWLINE_Gitaristen Mory Kante fra Guinea har gjort seg bemerket med koramelodier spilt p\xc3\xa5 elgitar o.a. instrumenter.'